มันนี่ทูเดย์
ธนชาตเตือนลูกค้าระวังเว็บไซต์ปลอม
2 ม.ค. 2558

ธนชาตเตือนลูกค้าระวังเว็บไซต์ปลอม
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ขณะนี้บริษัทได้ตรวจสอบพบว่ามีกลุ่มมิจฉาชีพได้จัดทำเว็บไซต์ปลอมในชื่อ www.thanachart-insurance.com ซึ่งเว็บไซต์ปลอมดังกล่าวจะมี URL คล้ายคลึงกับ URL ของบริษัทเป็นอย่างมาก หากลูกค้าไม่สังเกตหรือตรวจสอบให้ดีอาจก่อให้เกิดความเสียหายกับลูกค้าในการเข้าถึงข้อมูล การจัดทำธุรกรรมซื้อขายกรมธรรม์ออนไลน์ต่างๆ
นายพีระพัฒน์ กล่าวว่า บริษัทมีเว็บไซต์สำหรับการทำธุรกรรมออนไลน์เพียงเว็บไซต์เดียวเท่านั้น คือ www.thanachartinsurance.co.th หากมีข้อสงสัยสามารถสอบถามรายละเอียดเพิ่มเติมได้ที่คอลเซ็นเตอร์ธนาคารธนชาต โทร. 1770
กรุงไทยร่วม กยศ.ลดหนี้ 3% ให้ลูกหนี้ดี
น.ส.อาริศรา ธรมธัช รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า ธนาคารได้ร่วมกับกองทุนเงินให้กู้ยืมเพื่อการศึกษา (กยศ.) จัดโครงการรณรงค์การชำระหนี้ กองทุน กยศ.มาอย่างต่อเนื่อง เพื่อสร้างจิตสำนึกให้ผู้กู้ สำหรับในปีงบประมาณ 2558 ธนาคารและ กยศ.ได้ร่วมกันเติมความสุขให้ผู้กู้ยืมเงิน กยศ. มอบสิทธิพิเศษให้ผู้กู้ยืมเงินที่ครบกำหนดชำระหนี้และไม่เคยทำสัญญาประนีประนอมยอมความในโครงการไกล่เกลี่ย หรือถูกดำเนินคดี โดยผู้กู้ที่มีประวัติการชำระหนี้ตรงตามกำหนดทุกงวดจะได้รับการลดหย่อนหนี้ลง 3% ของเงินต้นที่เหลือ เมื่อชำระหนี้ทั้งหมดแบบปิดบัญชี
สำหรับผู้กู้ที่เคยค้างชำระหนี้ หากต้องการชำระหนี้ทั้งหมดแบบปิดบัญชี จะได้รับการยกเว้นค่าเบี้ยปรับและค่าธรรมเนียมและหากเลือกแบบชำระเฉพาะหนี้คงค้างในแต่ละงวด จะได้ลดเบี้ยปรับและค่าธรรมเนียมกรณีผิดนัดชำระหนี้ 50% ในวันที่ชำระเงิน ผู้กู้สามารถตรวจสอบสิทธิในการเข้าร่วมโครงการฯ และประวัติการชำระหนี้ได้ทาง www.studentloan.or.th/www.studentloan.ktb.co.th หรือ E-mail [email protected] หรือ KTB Call Center โทร. 02-111-1111 หรือ Call Center กยศ. 02-610-4888 และติดต่อขอชำระหนี้ได้ที่ธนาคารกรุงไทยทุกสาขา ภายในวันที่ 30 เม.ย. 2558